**Atzinuma saņemšana Nodarbinātības valsts aģentūrā**

**uzturēšanās atļaujas gadījumā.**

Ja darba devējs plāno nodarbināt ārzemnieku uz **darba līguma pamata**, viņam ir jāpiesaka brīva darba vieta Nodarbinātības valsts aģentūrā (NVA) un jāsaņem **atzinums** ar atļauju ārzemnieka piesaistei (<https://www.nva.gov.lv/lv/treso-valstu-pilsonu-nodarbinasana-latvija>). Mēneša laikā no NVA atzinuma saņemšanas dienas darba devējam ir tiesības iesniegt Pilsonības un migrācijas lietu pārvaldē izsaukumu uzturēšanās atļaujas pieprasīšanai.

Darba devējam **nav jāsaņem** NVA atzinums ar atļauju ārzemnieka piesaistei, ja:

1. ārzemnieka nodarbināšana paredzēta, noslēdzot uzņēmuma līgumu;
2. ārzemnieks veic komercdarbību (ārzemniekam izsniegta termiņuzturēšanās atļauja kā komercreģistrā reģistrētam individuālajam komersantam, valdes vai padomes loceklim, prokūristam, administratoram, likvidatoram vai personālsabiedrības biedram, kam ir tiesības pārstāvēt personālsabiedrību, vai personai, kura pilnvarota pārstāvēt komersantu (ārvalsts komersantu) darbībās, kas saistītas ar filiāli, vai fiziskai personai, kas reģistrēta kā saimnieciskās darbības veicēja, vai ārzemniekam, kam izsniegta termiņuzturēšanās atļauja saskaņā ar Imigrācijas likuma 23.panta pirmās daļas 33.punktu);
3. ārzemniekam, kuru Latvijas Republikā paredzēts nodarbināt atbilstoši uzturēšanās atļaujas derīguma termiņam:

* kā radošo vai izpildītājmākslu mākslinieku vai izrāžu (koncertu) nodrošināšanā iesaistītu administratīvo vai tehnisko darbinieku vai par vadītāju no valsts budžeta vai pašvaldības finansētā kultūras iestādē;
* par sporta treneri;
* par profesionālu sportistu pēc sporta kluba uzaicinājuma;
* akreditētā izglītības iestādē par pedagogu;
* kā ārzemnieku ar augstu kvalifikāciju ar Eiropas Savienības zilo karti;
* atbilstoši speciālo ekonomisko zonu darbību reglamentējošiem normatīvajiem aktiem;

1. ārzemniekam, kurš ir:

* izglītības iestādes audzēknis vai students un kurš ieradies Latvijas Republikā mācību praksē vai stažēties kādā Latvijas Republikas akreditētā izglītības iestādē vai komercreģistrā reģistrētā komercsabiedrībā;
* konsultants (eksperts), kas sniedz palīdzību valsts vai pašvaldības iestādei, vai persona, kura, veicot savus profesionālos pienākumus, palīdz īstenot tādu starptautisku dokumentu (starptautisku līgumu, starpvaldību līgumu, starpresoru vienošanos) vai projektu, kura dalībvalsts ir Latvijas Republika, valsts tiešās pārvaldes iestāde vai atvasināta publiska persona;
* nodarbināts kādā citā Eiropas Savienības dalībvalstī, Eiropas Ekonomikas zonas valstī vai Šveices Konfederācijā, un darba devējs viņu norīko darbā pakalpojumu sniegšanai Latvijā;
* uzņēmuma ietvaros pārcelts darbinieks;
* bijis nepārtraukti nodarbināts Latvijas Republikā vismaz divus gadus tieši pirms dienas, kad iesniegts ielūguma pieteikums vīzas pieprasīšanai vai izsaukuma pieteikums uzturēšanās atļaujas pieprasīšanai pie cita darba devēja;
* bijis nodarbināts pie darba devēja un kuram, turpinot darba attiecības ar to pašu darba devēju, mainās specialitāte (profesija);
* bijis nodarbināts pie darba devēja, uzturoties Latvijas Republikā ar ilgtermiņa vīzu vai termiņuzturēšanās atļauju, kas izsniegta saistībā ar studijām, un pēc izglītības iegūšanas turpina darba attiecības ar to pašu darba devēju.

Ja piešķirtajām tiesībām uz nodarbinātību beidzas termiņš un darba devējs vēlas turpināt darba tiesiskās attiecības ar to pašu ārzemnieku, uz darba devēju neattiecas prasības saņemts NVA atzinumu.